Sanco: ‘Zille moet afgedank word’Helen Zille. Foto: Helen Zille, Facebook Die Suid-Afrikaanse burgerlike organisasie Sanco het Saterdag gesê Helen Zille moet afgedank word uit haar pos as Wes-Kaapse premier. Dit kom nadat die DA gesê het Zille het ŉ kennisgewing ontvang van die party se voorneme om haar van alle party-aktiwiteite te skors. Jabu Mahlangu, Sanco se nasionale woordvoerder, het Zille se voorgenome skorsing as ŉ “klug” bestempel. “Ons is glad nie beïndruk met Zille se skorsing nie, want die DA se dissiplinêre prosesse is net toesmeerdery. Soos hulle met Dianne Kohler-Barnard, Chris Roberts en Ramsay se sake gedoen het, sal die federale uitvoerende komitee net ŉ uitspraak lewer wat haar rassistiese ego sal streel en die regse binnesirkel van die party gerusstel dat die party steeds hul gemaksone is,” het hy gesê. Mmusi Maimane, leier van die DA, het Saterdag tydens ŉ mediakonferensie in Johannesburg gesê die party het besluit om Zille te skors na aanleiding van haar uitsprake op Twitter oor kolonialisme. Die DA se leierskap het Zille daarvan beskuldig dat sy die party se grondwet oortree het toe sy vroeër vanjaar in ŉ reeks twiets bevraagteken het of “elke aspek van kolonialisme sleg was”. Zille het later in ŉ verklaring teruggekap deur te sê daar is teenstrydighede in die brief wat deur James Selfe, die voorsitter van die DA se federale uitvoerende komitee, aan haar gestuur is en die verklaring wat deur Maimane gemaak is. In die brief het Selfe haar tot 6 Junie gegee om redes te verskaf hoekom sy nié geskors moet word hangende die uitslag van haar dissiplinêre verhoor nie. Maimane het dit egter in sy verklaring duidelik gestel dat haar skorsing reeds van krag is. Die DA het daarna ŉ opvolgverklaring uitgereik waarin hy gesê het Zille het inderdaad 72 uur tyd om vertoë te rig hoekom sy nie geskors moet word nie voordat die party ŉ finale besluit oor die saak sal neem.